1. Hemm min forsi ħa l-impressjoni li l-membri parlamentari tal-Partit Nazzjonalista b'xi mod ingħalqu ġo f'xi fortizza, 'il bogħod mis-soċjetà. L-impressjoni li xi wħud ħadu, u oħrajn ippruvaw jagħtu hija li minn issa 'l quddiem ser ninbidlu minn kif konna. Nifhem u napprezza dan, ġej minn fejn huwa ġej, però r-realtà, il-verità hija kompletament differenti. Ftit huma l-membri fil-Kamra min-naħa tagħna li waqfu jgħinu fis-soċjetà, li ma baqgħux jitħalltu mal-poplu, li ma rawx jew ma ppruvawx jisimgħu kemm setgħu. Fuq dan il-proċess diġà saru numru ta' passi ġodda nformattivi u diġà ssolvew diversi problemi. 2. Il-Partit tagħna ra kif jista' jibdel is-soċjetà sabiex jibniha aħjar milli hi. Wiret kultura ingranata fil-bżonn tal-politiku li jqassam u jxerred il-pjaċiri. Fi żmien ieħor, illum tistħi tgħid dan, ridt lil xi Ministru jew membru parlamentari sabiex ikollox il-linja tat-telefon, televiżjoni tal-kulur, iddaħħal merkanzija biex tkabbar il-kummerċ, eċċ. Il-lista hija twila wisq – dan nafuh sew. Il-persuni li kienu f'dak il-mument fil-gvern sabu ruħhom fin-neċessità li kull ma jista' jkun bi dritt isir bi pjaċir. Dan illum m'għadux u tkun daqqa ta' ħarta kbira għalina lkoll jekk xi partit politiku fil-futur jidħol lura f'dik id-dinja mudlama. 3. Diġà hemm min qiegħed jara dan jiżviluppa jekk il-poplu, fil-libertà tiegħu, jagħżel li jibdel it-tmexxija tal-pajjiż. Il-bnedmin nafu li mhux dejjem jirnexxilhom jibdlu sew lilhom infushom. Sistemi bħal dawn, bażati fuq il-pjaċiri, fihom it-tentazzjonijiet tagħhom għax jassiguraw li persuni jibqgħu jiġu eletti. Għall-kuntrarju, il-Partit Nazzjonalista għamel dejjem sew li ma qabilx ma' dan. Anzi, jingħad x'jingħad, l-aħħar Elezzjoni Ġenerali dan deher iktar ċar. Il-partit ġie penalizzat minn min ma ħax dak li ppretenda li għandu jieħu u ma vvutax. Uħud bi pretesta, oħrajn għal raġunijiet varji oħra. Ħallasna prezz politiku għas-sewwa. 4. Dan però ma jfissirx li l-partit m'għandux id-dmir li jkompli jgħarrex u jifhem dak li għaddej minnu l-pajjiż. Drabi persuni f'xi dar, kantuniera, pjazza, ħanut, fejn trid, jiftħulek għajnejk fuq dak li jkun mistur għalik. Dan huwa proċess neċessarju u salutari għal min irid jibqa' jifhem fejn iħabbat il-polz. Wieħed li ma jistax jinżamm lura milli jsir għax inkella dak li jitwieled mill-ħidma politika ma jweġibx għas-sewwa u l-ġustizzja. Mhux biss, bil-mezzi inadegwati u nfluwenzati ta' komunikazzjoni, diversi ma jkunux jafu li għandhom dritt għal ħaġa. Il-maġġorparti tal-pajjiż huwa wieħed prudenti, li ma jersaqx 'il quddiem u jiddejjaq jitlob. Għalhekk, fuq in-naħa l-oħra tal-munita, il-membru parlamentari jsib lilu nnifsu bħala mezz u strument ta' informazzjoni. 5. Id-djalogu, id-diskussjoni jwasslu għal skambju ta' ideat. Parti tifhem l-oħra fejn hemm imħuħ preparati għal dan l-eżerċizzju. Mhux kull persuna tista' tasal miegħu jew tipperswadih. Xi drabi l-pożizzjonijiet ikunu riġidi, oħrajn impossibbli. Biss, meta l-linja tkun umana u fin-nofs issib komprensjoni u għarfien ikun hemm. Il-poplu huwa mimli b'varjetajiet. Min iħares lejn il-partiti fil-Gvern u fl-Oppożizzjoni bl-istess kejl u min le. Nemmen li l-politika t-tajba għandha tkun dejjem miftuħa, biss marbuta mhux mal-paroli, mal-propaganda tal-bumbardamenti ta' messaġġi vojta, imma lejn il-fatti. Partit fil-Gvern għandu d-dmir li jikkonċentra fuq il-fatti mhux fuq diskors fieragħ. Dan ifisser li jrid iqatta' iktar ħin fil-kalatura fuq din il-ħidma. 6. Kien għalhekk pass mill-iktar utli li seħħ matul din il-ġimgħa mill-Kap tal-Partit Lawrence Gonzi u Simon Busuttil fil-laqgħat fl-AŻAD. Il-proċess li qiegħed isir mal-organizzazzjonijiet varji huwa utli għal diversi raġunijiet. Prinċipalment sabiex naraw dak li twettaq mill-aħħar manifest elettorali, u t-tieni biex inkomplu nibnu fuq dak li huwa ġej. Hu evidenti li l-Partit Nazzjonalista qatt ma kien nieqes mill-inizjattivi ġodda, minn ideat li biddlu s-soċjetà. Huwa jibqa' partit impenjat għas-sewwa u li jassigura dejjem iktar li hu viċin il-poplu.
Partit minn dejjem viċin